text: Røver var kun på fri fod en halv time og så sagde det haps
  18 august 2016 kl. 14.57
  En 19-årig mand blev fanget af en hundepatrulje, kort tid efter han begik væbnet røveri.
  SuperBrugsen i Jels blev torsdag klokken 13.47 udsat for et røveri. En 19-årig umaskeret mand fra lokalområdet kom ind i butikken, og truede med en kniv personalet til at udlevere et mindre pengebeløb.
  På grund af den manglende maskering, var det dog muligt, at give en ret præcis beskrivelse af gerningsmanden og mindre end en halv time efter røveriet, klokken 14.13, kunne en hundepatrulje anholde  den 19-årige mand i Jels.
  Den 19-årige er nu sigtet for røveriet og politiet leder lige nu efter en mulig medgerningsmand.
  